
Návrh vyhlášky bol vypracovaný na základe splnomocňovacieho ustanovenia § 28 ods. 12 písm. b), d) a e) zákona č. 580/2004 Z. z. o zdravotnom poistení a o zmene zákona č. 95/2002 Z. z. o poisťovníctve a o zmene a doplnení niektorých zákonov  v znení neskorších predpisov.

Návrh vyhlášky obsahuje položkovité údaje k jednotlivým skupinám, v zmysle príslušných ustanovení zákona:
Zoznam farmaceuticko-nákladových skupín na rok 2027.
Zoznam diagnostických skupín na rok 2027.
Zoznam diagnosticko-nákladových skupín na rok 2027.
Zoznam nákladových skupín zdravotníckych pomôcok na rok 2027.
Zoznam farmaceuticko-nákladových skupín, zoznam diagnostických skupín, zoznam diagnosticko-nákladových skupín a zoznam nákladových skupín zdravotníckych pomôcok ustanovený touto vyhláškou sa prvýkrát použije v marci 2027 pri mesačnom prerozdeľovaní poistného za január 2027.

Návrh vyhlášky sa predkladá na skrátené medzirezortné pripomienkové konanie podľa čl. 14 ods. 7 Legislatívnych pravidiel vlády Slovenskej republiky so skrátenou lehotou na uplatnenie pripomienok v trvaní siedmich pracovných dní. Skrátenie lehoty je odôvodnené potrebou zabezpečiť včasné prijatie a vyhlásenie vyhlášky v Zbierke zákonov Slovenskej republiky tak, aby sa od 1. januára 2027 zabezpečilo uplatňovanie aktualizovaného zoznamu farmaceuticko-nákladových skupín, diagnostických skupín, diagnosticko-nákladových skupín a nákladových skupín zdravotníckych pomôcok, ktorým dochádza k zlepšeniu prerozdeľovacieho mechanizmu medzi zdravotnými poisťovňami a adresnejšiemu smerovaniu zdrojov k chorým, a teda nákladnejším poistencom.

Vzhľadom na dĺžku legislatívneho procesu sa navrhuje účinnosť návrhu vyhlášky 
od 1. januára 2027.

  

